text: wire
  
  publiceret: 2009-02-02 13:53:28+01:00
  Wire, (eng. 'tråd, trosse'), metaltrosse eller -tov, som ofte anvendes som bære- eller ophængsdel i fx svævebaner, elevatorer og kraner, til fastgørelse af master og antenner samt til slæbning eller fortøjning af skibe. Wirer fremstilles af forskellige metaller, almindeligvis hærdet stål, eller af metallegeringer. En wire er opbygget af et antal tråde, som er viklet (slået) om hinanden; flere wirer kan samles til store kabler, som fx anvendes til hængebroer. Se også tovværk.